[Foto’s] Egpaar wag 70 jaar om troufoto’s te neemFerris (90) en Margaret (89) Romaire. Foto: boredpanda.com Ferris (90) en Margaret (89) Romaire het die knoop deurgehaak op 24 November 1946, maar kon ongelukkig nie dié spesiale dag op ‘n foto vasvang nie omdat nie een van hulle ŉ kamera gehad het nie. Met dié egpaar se 70ste huweliksherdenking het hul kleindogter, Amanda Kleckley, besluit om ŉ fotosessie vroeg in Oktober in Pearland, Texas, te reël om hul troudag te herdenk. Margaret het ŉ pragtige laventel rok vir die geleentheid gekies en Ferris het soos ŉ ware heer gelyk in sy snyerspak. “Mens kan die liefde tussen dié twee sien. Daar was baie interaksie en gelaggery tussen die verskillende skote. Hulle is ŉ wonderlike voorbeeld van hoe die huwelik moet wees,” sê fotograaf Lara Carter. Die verliefdes het sommer ook ŉ bietjie raad oor die huwelik aan die fotograaf gegee. “Mens moet mekaar ruimte gee en dis ook belangrik om mekaar te respekteer. Erken wanneer jy verkeerd is, hoewel Margaret nooit verkeerd is nie,” het Ferris geskerts. Vir Margaret is dit belangrik om behoorlik jammer te sê wanneer jy verkeerd is. “Hoewel Ferris soms sukkel om jammer te sê, is dit baie belangrik. As daar ŉ probleem is, moet mens dit uitsorteer en aanbeweeg. Dit is belangrik om soms die minste te wees.” Ferris en Margaret bly al 65 jaar in dieselfde huis in Morgan City, Louisiana. Hulle het vier kinders, agt kleinkinders en agt agterkleinkinders. Lank lewe die liefde… Lees die volledige berig hier.